Document ID: /roh_data/filtered/fineweb-2-filterrobots_roh.jsonl.gz/49524

Il candidat republican Donald Trump ha gudagnà cleramain las preelecziuns en Indidana. Ses rival Ted Cruz ha declerà suenter la terrada ch'el sa retiria dal cumbat electoral. El na vesia nagina via pli per gudagnar la candidatura.
Candidatura da Trump tant sco segira
Suenter las calculaziuns dad emetturs da televisiun americans ha Trump survegnì 57 vuschs da delegads ord Indiana. Il milliardari è uschia sin curs da cuntanscher las vuschs da delegads necessarias per pudair gudagnar la stad gia en l'emprim scrutini automaticamain la votaziun al di da partida.
Il schef da partida Reince Priebus ha declerà sin twitter, Donald Trump saja il candidat supponì dals Republicans per l'uffizi da president.
Clinton perda cunter Sanders
Tar ils democrats ha Bernie Sanders gudagnà las preelecziuns en il stadi Indiana. Malgrà la terrada resta Hillary Clinton a la testa. Ella ha anc adina cleramain dapli vuschs da delegads che Sanders.
RR novitads 6:00